વર્લ્ડ કપ વિજેતા ધોની આણિ ટીમનો ઇંગ્લેન્ડનાં ધોળિયાઓનાં હાથે ટેસ્ટ સિરીઝમાં ૪-૦ થી વ્હાઈટ વોશ થયો તેનાથી દેશ ભરમાં ક્રિકેટ પ્રેમી નારાજ થઇ ગયાં છે. જો કરવા અને થવાનો ફેર જવા દઈએ તો વ્હાઈટ વોશ શબ્દનું દેશી ગુજરાતી ‘ધોળકું ધોળવું’ કરી શકાય. આમ ધોળિયાઓનાં દેશમાં ધોળા કપડાં પહેરી ધોળે દિવસે રમાતી ટેસ્ટ મેચમાં ચારમાંથી ચારેય મેચ ફુલ્લી હારી જતાં ભારતીય ટીમને ધોળે દા’ડે તારા દેખાઈ ગયાં છે. હવે ડે-નાઈટ રમાતી વન ડે મેચમાં શું થાય છે, એ જોવાનું છે. આપણાં પરાજયનાં કારણોની ચર્ચા કાયમની જેમ ટીવીના ટોક શોથી માંડીને પાનનાં ગલ્લા સુધી કરી લોકો બેકારીની સમસ્યા હજુ એમની એમ જ છે તે પ્રતીત કરાવી રહ્યા છે. અને આ નવરા નગર પરિષદ આઈપીએલથી માંડીને ફિઝીયોથેરાપિસ્ટ અને સિલેક્ટર્સથી માંડીને પ્રધાનમંત્રી સુધીનાં ને હાર માટે જવાબદાર ઠેરવી રહી છે.